tartuNLP/wikipedia-smugri-20251201 huggingface dataset:
Undekanoni

Undekanoni (C11H22O) eli metyylinonyyliketoni on ketoneihin kuuluva orgaaninen yhdiste. Yhdistettä voidaan käyttää hajusteissa ja eläinten karkottamiseen. Luonnossa ainetta esiintyy erityisesti ruutien suvun lajeissa ja useissa hedelmissä.
Ominaisuudet, valmistus ja käyttö.
Huoneenlämpötilassa undekanoni on väritöntä tai kellertävää nestettä. Yhdiste liukenee vähäisessä määrin veteen ja paremmin muun muassa etanoliin, dietyylieetteriin, asetoniin ja aromaattisiin liuottimiin.
Undekanonia voidaan erottaa ruutaöljyistä tislaamalla. Synteettisesti sitä valmistetaan kuumentamalla metyyliasetoasetaatin tai etyyliasetoasetaatin ja oktyylibromidin reaktiotuotettta emäksisissä olosuhteissa tai kalsiumasetaattia ja kalsiumkaprylaattia kuumentamalla.
Undekanonia voidaan käyttää muun muassa saippuoiden, puhdistusaineiden ja kosmetiikkatuotteiden hajustamiseen. Sitä käytetään myös kissoja, koiria ja hyttysiä karkottavana aineena.
Kauko Kyllönen

Kauko Olavi Kyllönen (s.23. toukokuuta 1947 Kajaani) on suomalainen yleisesikunta-upseeri, sotilasarvoltaan eversti.
Uransa aikana Kyllönen toimi muun muassa maasotalinjan johtajana Maanpuolustuskorkeakoulussa sekä Tykistöprikaatin komentajana Niinisalossa. 
Ura.
Kyllönen suoritti varusmiespalveluksensa Kainuun prikaatissa 1968 valmistui RUK:n kurssilta 126. Kadettikoulussa hän opiskeli kurssilla 55 vuosina 1968-1971 jonka jälkeen hän toimi Kainuun prikaatissa opetusupseerina 1971-1978 ja patterin päällikkönä 1978-1983. Vuoden 1984 hän opiskeli maasotalinjalla Sotakorkeakoulussa jonka jälkeen siirtyi opetusupseeriksi Tykistökouluun Niinisaloon vuosiksi 1985-1988. Tämän jälkeen hän toimi osaston johtajana Satakunnan Tykistörykmentissä vuosina 1988-1990. Vuodeta 1990 alkaen hän toimi opettajana Sotakorkeakoulussa ja myöhemmin Maanpuolustuskorkeakoulussa (MPKK) ja MPKK:n maasotalinjan johtajana vuodet 1993-1996. Vuodesta 1996 hän toimi Niinisalossa Tykistöprikaatin komentajana, josta virasta jäi eläkkeelle 1998.
Aurinkomerkki

Aurinkomerkki on se Eläinradan merkki, jossa Aurinko sijaitsi henkilön syntymähetkellä. Puhekielessä sitä kutsutaan usein vain "horoskooppimerkiksi", sillä se on se astrologinen tekijä, jonka lähestulkoon kaikki tietävät itsestään.
Astrologiassa aurinkomerkin katsotaan symboloivan henkilön lahjoja, potentiaalia ja luontaistä olemustamme. Auringon uskotaan liittyvän vahvasti myös henkilön kutsumukseen ja osoittavan, millaisella energialla hän saa asiat luonnistumaan. Astrologien käsityksen mukaan henkilö saattaa kokea vaikeuksia samaistua merkkiinsä, jos tämä energia on piilossa.
Darren Raddysh

Darren Raddysh (s. 28. helmikuuta 1996 Toronto, Ontario, Kanada) on kanadalainen jääkiekkoilija, pelipaikaltaan puolustaja. Raddysh edustaa NHL-joukkue Tampa Bay Lightningia.
Ennen NHL-uraansa hän pelasi OHL-juniorisarjassa Erie Ottersissa. Raddysh on varaamaton pelaaja. Toukokuussa 2018 hän teki vapaana pelaajana sopimuksen Chicago Blackhawksissa. Helmikuussa 2019 Blackhawks kauppasi hänet New York Rangersiin vaihdossa Peter Hollandiin. Heinäkuussa hän teki vapaana pelaajana sopimuksen Tampa Bay Lightningin kanssa. Raddysh ei pelannut yhtään NHL-ottelua Blackhawksin ja Rangersin joukkueissa.
Raddysh on pelannut 152 NHL:n runkosarjan ottelua. Näissä otteluissa hän on tehnyt kymmenen maalia ja 49 syöttöä eli yhteensä 59 tehopistettä. Raddysh on pelannut yhdeksän NHL:n pudotuspelien ottelua. Näissä otteluissa hän on tehnyt yhden maalin ja yhden syötön eli yhteensä kaksi tehopistettä. Uran tilastot päivitetty 27. helmikuuta 2025.
Markus Asunta

Markus Asunta (s. 1980) on suomalainen laulaja-lauluntekijä sekä pappi. Tällä hetkellä hän toimii Suomen evankelis-luterilaisen kirkon seurakuntavirassa Nurmijärvellä .
Hänen soolotuotantonsa musiikkityyli on "ruutupaitafolk", jossa yhdistyvät perinteinen suomirock ja lauluntekijämusiikki sekä irlantilainen kansanmusiikki. 
Ura.
Markus Asunta on julkaissut soolourallaan albumit "Se on loppu nyt" (2024) ja "Kuin unta ja varjoa" (2008). 
Hän on osallistunut irlantilaisen kansanmusiikin kilpailuihin ja konsertoinut muun muassa Espanjassa, Ruotsissa, Alankomaissa ja Irlannissa. Vuonna 2012 hän ylsi Seán Ó Ríada Gold Medal -kilpailun finaaliin irlantilaisen puuhuilun soittajana.
Niilo Harju

Niilo Harju (s. 6. maaliskuuta 2006 Helsinki) on suomalainen jääkiekkoilija, joka edustaa SM-liigajoukkue Kiekko-Espoota. Hän on pelipaikaltaan keskushyökkääjä. Harju laukoo oikealta. Hän pelaa pääasiassa seuran U20-joukkueessa.
Ura.
Harju on Grankulla IFK:n kasvatti. Hän siirtyi juniorina sittemmin Helsingin IFK:hon, jossa Harju voitti U16 SM-hopeaa vuonna 2022 ja U18 SM-hopeaa vuonna 2024. Kaudeksi 2024–2025 hän siirtyi Kiekko-Espoon U20-joukkueeseen, jossa Harju voitti Suomen-mestaruus hopeaa. Hän debytoi kauden aikana myös SM-liigassa, jossa Harju pelasi kolme runkosarjaottelua ilman tehopisteitä. Hän teki liigadebyyttinsä 26. helmikuuta 2025 Pelicansia vastaan, kun Kiekko-Espoon kokoonpanosta oli sivussa useita pelaajia sairastumisen vuoksi. Harju merkittiin joukkueen nelossentteriksi laidoilleen kaksi muuta U20-joukkueen hyökkääjää, Elias Puolanne ja Aatu Heinänen. Hän sai ottelussa jääaikaa 9.12 minuuttia.
Fernanda Torres

Fernanda Pinheiro Monteiro Torres (s. 15. syyskuuta 1965 Rio de Janeiro, Brasilia) on brasilialainen näyttelijä, kirjailija ja kolumnisti.
Fernanda Torres syntyi Rio de Janeirossa 1965. Hänen vanhempansa olivat näyttelijät Fernando Torres ja Fernanda Montenegro ja Fernandakin kasvoi taiteellisessa ympäristössä. Hänen uransa alkoi jo 13-vuotiaana näytelmässä "Um Tango Argentino". Seuraavana vuonna hän näytteli jo telenovelassa "Nossa Cidade". Torresin ensimmäinen elokuva oli Walter Liman ohjaama "Inocencia", jota hän oli tekemässä 16-vuotiaana.
Torres on kirjoittanut ja ollut mukana kirjoittamassa useita elokuvakäsikirjoituksia ja teatterisovelluksia. Vuodesta 2007 hän on myös kirjoittanut säännöllisesti sanoma- ja aikakauslehtiin. Hän on toiminut "Folha de S. Paulon", "Veja-Rion" ja "Piauín" kolumnistina. Torresin esikoisromaani "Fim" julkaistiin 2014, ja se on myynyt Brasiliassa yli 200 000 kappaletta.
Palkinnot.
Vuonna 1986 Torres palkittiin Cannesin elokuvajuhlien parhaan naisnäyttelijän palkinnolla elokuvasta "Eu Sei que Vou Te Amar."
Vuonna 2025 Torres sai elokuvasta "Olen yhä täällä" ensimmäisenä brasilialaisena Golden Globen parhaasta naispääosasta draamaelokuvassa.
Ehdokkuudet.
Torres sai 2025 parhaan naispääosan Oscar-ehdokkuuden Walter Sallesin ohjaamasta elokuvasta "Olen yhä täällä" (I’m Still Here). Hän oli toinen brasilialainen, joka sai Oscar-ehdokkuuden näyttelijäkategoriasta. Ensimmäinen oli hänen äitinsä, joka oli ehdolla myös Sallesin elokuvasta "Central Station."
Al-Muddaththir

Al-Muddaththir (, ) on Koraanin 74. suura. Nöldeken luokituksessa se on "mekkalainen" Suurassa on 56 jaetta, joista yksi (jae 30) on myöhempi lisäys. Nimensä suura on saanut ensimmäisessä jakeessa olevasta sanasta.
Suura kertoo viimeisestä tuomiosta ja kertoo siitä, miten siitä tulee vaikea päivä uskottomille, jotka tullaan paistamaan Helvetissä. 
Sisältö.
Suura sisältää seuraavia osia:
Suuran tulkintoja.
Ibn Hisham kertoo seuraavan tarinan suuran 74 alkuperästä:Eräs oppinut perimätiedon välittäjä kertoi minulle, että pahin kohtelu, jonka profeetta koki Quraishin taholta, tapahtui eräänä päivänä, kun hän meni ulos, ja jokainen, jonka hän kohtasi – vapaa tai orja – kutsui häntä valehtelijaksi ja herjasi häntä. Hän palasi kotiinsa ja kietoutui vaatteeseensa järkytyksen voimakkuuden vuoksi. Silloin Jumala ilmoitti hänelle: "Oi sinä, joka olet kietoutunut vaatteeseesi, nouse ja varoita." (Suura 74).Arabisti Hans Jansen toteaa, että Muhammedin kokema vastarinta ei tämän tarinan perusteella ollut yhtä vakavaa kuin monen muun profeetan kohtaama. Perimätieto on myös kertonut, että suura on Muhammedin ensimmäinen ilmestys sen jälkeen, kun ilmoitukset olivat ensin olleet tauolla. Theodor Nöldeken luettelossa suura on järjestyksessä toinen Muhammedin saamista ilmoituksista.
Günter Lüling on tulkinnut suuraa kristillisenä hymninä.
Aatu Heinänen

Aatu Heinänen (s. 24. huhtikuuta 2006 Espoo) on suomalainen jääkiekkoilija, joka edustaa SM-liigajoukkue Kiekko-Espoota. Hän on pelipaikaltaan oikea laitahyökkääjä. Heinänen pelaa pääasiassa seuran U20-joukkueessa.
Ura.
Seuraura.
Heinänen on Espoon Palloseuran kasvatti. Hän siirtyi D-juniori-ikäisenä Kiekko-Espooseen. Kaudella 2021–2022 Heinänen sijoittui tehoilla 24+39=63 U18 SM-sarjan pistepörssissä neljänneksi edellään kolme hänen joukkuetoveriaan. Kaudeksi 2022–2023 hän siirtyi Helsingin IFK:n U18-joukkueeseen, jossa Heinänen voitti SM-pronssia. Kaudella 2023–2024 hän pelasi runkosarjan kokonaan seuran U20-joukkueessa, mutta Heinänen vahvisti pudotuspeleissä U18-joukkuetta, jossa hän voitti SM-hopeaa.
Kaudeksi 2024–2025 Heinänen palasi Kiekko-Espooseen ja siirtyi seuran U20-joukkueeseen, jossa hän voitti Suomen-mestaruuden. Heinänen debytoi kauden aikana myös SM-liigassa, jossa hän pelasi kolme runkosarjaottelua ilman tehopisteitä. Heinänen teki liigadebyyttinsä 26. helmikuuta 2025 Pelicansia vastaan, kun Kiekko-Espoon kokoonpanosta oli sivussa useita pelaajia sairastumisen vuoksi. Hänet merkittiin joukkueen nelosketjun oikeaan laitaan kahden muun U20-joukkueen hyökkääjän, Niilo Harjun ja Elias Puolanteen viereen. Kokoonpanossa seitsemäntenä puolustajana oli myös Heinäsen isoveli Atte. Aatu Heinänen sai ottelussa jääaikaa kymmenen minuuttia. Mikko Laine ja Camilo Miettinen valitsivat hänet ottelun Alumnien tähtien kolmostähdeksi.
Maajoukkueura.
Heinänen pelasi alle 18-vuotiaiden Hlinka Gretzky Cupissa vuonna 2023. Hän edusti myös Suomen alle 17-vuotiaiden maajoukkuetta Euroopan nuorten olympiafestivaaleilla vuonna 2023, jolloin Heinänen voitti pronssia. Yhteensä hän on pelannut 12 poikien maaottelua.
Muuta.
Heinäsen isoveli Atte pelaa puolustajana hänen joukkuetoverinaan Kiekko-Espoon U20-joukkueessa. Atte on debytoinut myös SM-liigassa kaudella 2024–2025.
Hammerdal

Hammerdal on taajama Strömsundin kunnassa Jämtlandin läänissä samannimisessä historiallisessa maakunnassa Ruotsissa. Taajamassa oli 1 089 asukasta vuoden 2023 lopussa.
Hoting

Hoting on taajama Strömsundin kunnassa Jämtlandin läänissä samannimisessä historiallisessa maakunnassa Ruotsissa. Taajamassa oli 577 asukasta vuoden 2023 lopussa.
Backe

Backe on taajama Strömsundin kunnassa Jämtlandin läänissä samannimisessä historiallisessa maakunnassa Ruotsissa. Taajamassa oli 475 asukasta vuoden 2023 lopussa.
Backe (täsmennyssivu)

Backe voi tarkoittaa seuraavia asioita:
Gäddede

Gäddede on taajama Strömsundin kunnassa Jämtlandin läänissä samannimisessä historiallisessa maakunnassa Ruotsissa. Taajamassa oli 254 asukasta vuoden 2023 lopussa.
Motivaatiopuhuja

Motivaatiopuhuja on puhuja, joka pitää puheita, joiden tarkoituksena on motivoida tai inspiroida yleisöä. Motivaatiopuhujat yrittävät haastaa ja kannustaa kuuntelijoita muutokseen kohti parempaa elämää tai suorituskykyä. Puhujat usein jakavat henkilökohtaisia tarinoita vastoinkäymisten voittamisesta ja korostavat sinnikkyyden merkitystä. Motivaatiopuhuja pyrkii luomaan ilmapiirin, jossa kuuntelijat tuntevat voimaantuvan ja olevan valmiita kohtaamaan haasteita.
Motivaatiopuhujat voivat pitää puheita esimerkiksi oppilaitoksissa, uskonnollisissa tilaisuuksissa, yrityksissä, yhtiöissä, valtion virastoissa, konferensseissa, messuilla, huippukokouksissa, yhteisöjärjestöissä ja muissa vastaavissa ympäristöissä. Motivaatiopuhujat rakentavat esityksen tarkasti kohdeyleisön tarpeisiin.
Yksi varhaisimmista tunnetuista motivaatiopuhujista, joka sai tunnustusta uraauurtavasta työstään, oli Ralph Waldo Emerson (1803–1882), yhdysvaltalainen kirjailija, runoilija ja filosofi. Nykyajan menestyksekkäillä puhujilla on usein selkeä henkilöbrändi ja monikanavainen tarjonta (kirjat, verkkokurssit, podcastit).
Michael Morell

Michael J. Morell (s. 4. syyskuuta 1958 Cuyahoga Falls, Ohio) on yhdysvaltalainen tiedusteluviranomainen, joka toimi CIA:n varajohtajana vuosina 2010–2013. Hän oli myös CIA:n siirtymäkauden johtaja vuonna 2011 ja vuosina 2012–2013.
Morell sai taloustieteessä kandidaatin arvon Akronin yliopistosta vuonna 1980 ja maisterin arvon Georgetownin yliopistosta vuonna 1984. Hän liittyi CIA:n palvelukseen vuonna 1980. Morell aloitti työnsä siellä kansainvälisten energia-asioiden analyytikkona ja oli neljäntoista vuoden ajan Itä-Aasian asioiden analyytikkona sekä johtajana. Hän esitteli President’s Daily Brief -tiedoksiannot Bill Clintonille ja George W. Bushille. Hän oli Bushin seurassa myös syyskuun 11. päivän iskujen aikana. Morell oli George Tenetin johdon assistentti vuosina 2003–2006. Hän oli kolmen kuukauden ajan National Counterterrorism Centerin tiedustelun varapäällikkö.
Morell oli vuosina 2006–2008 CIA:n ensimmäinen avustava varajohtaja ja seuraavat kaksi vuotta CIA:n tiedustelupäällikkö. Toukokuussa 2010 hän seurasi Stephen Kappesia CIA:n varajohtajana. Heinäkuusta syyskuuhun 2011 ja uudelleen vuodesta 2012 hän oli CIA:n siirtymäkauden johtaja. Morell vetäytyi CIA:n palveluksesta vuonna 2013. Häntä seurasi varajohtajan tehtävissä Avril Haines. Morell oli Barack Obaman seurassa Osama bin Ladenin surmaamisen aikana. Hänelle myönnettiin roolistaan Osama bin Ladenin surmaamiseen johtaneessa operaatiossa Distinguished Intelligence Medal. Hän sai myös muun muassa Presidential Rank Awardin.
Morell on toiminut Atlantic Councilin johtokunnassa, luennoinut aktiivisesti ja juontanut CBS Newsissä. Toukokuussa 2015 häneltä ilmestyi kirja "The Great War of Our Time: An Insider’s Account of the CIA’s Fight Against Terrorism – From al Qaida to ISIS". Se pääsi "The New York Timesin" bestseller-listalle. Morell on naimisissa Mary Beth Morellin kanssa, ja pariskunnalla on kolme lasta. Vuonna 2016 Morell ilmoitti äänestävänsä presidentinvaaleissa Hillary Clintonia. Hän piti Donald Trumpia epäpätevänä ja potentiaalisen turvallisuusuhan aiheuttajana. Hänen mukaansa Trump ajoi tiedostamattaan Venäjän intressejä, mikä johtui Vladimir Putinin kyvystä vaikuttaa Trumpiin.
Rossön

Rossön on taajama Strömsundin kunnassa Jämtlandin läänissä samannimisessä historiallisessa maakunnassa Ruotsissa. Taajamassa oli 319 asukasta vuoden 2023 lopussa.
Näsviken (Strömsund)

Näsviken on taajama Strömsundin kunnassa Jämtlandin läänissä samannimisessä historiallisessa maakunnassa Ruotsissa. Taajamassa oli 203 asukasta vuoden 2023 lopussa.
STAFO

STAFO (aiemmin "Statstjenestemannsforbundet") on norjalainen ammattiliitto. Se on perustettu 1923 ja sillä oli noin 1 750 jäsentä vuonna 2024. He ovat pääasiassa kuntien, alueiden ja valtion virkailijoita.
Matias Häkkinen

Matias Häkkinen (s. 9. joulukuuta 1981 Helsinki) on suomalainen cembalisti ja kapellimestari. Hän on Taideyliopiston Sibelius-Akatemian taideopettaja vanhan musiikin aineryhmässä ja Ensemble Nylandian ja BarokkiKuopio-festivaalin taiteellinen johtaja. Lisäksi hän toimii vapaan taiteilijan ominaisuudessa kapellimestarina, solistina ja taiteellisissa suunnittelutehtävissä useissa ammattiorkestereissa ja organisaatioissa.
Vuonna 2011 Häkkinen päätti opintonsa musiikin maisterin tutkintoon. Matkan varrella hän opiskeli pianon- ja cembalonsoittoa muun muassa Anssi Mattilan, Menno van Delftin, Seppo Saloviuksen, Joonas Pohjosen, Ana Mafalda Castron ja Annamari Pölhön johdolla Sibelius-Akatemiassa, Stadiassa, sekä Amsterdamissa ja Portossa. Opintojaan hän on täydentänyt mm. Gustav Leonhardtin, Ton Koopmanin, Laurence Dreyfusin, Pierre Hantaïn, Bob van Asperenin, Huguette Dreyfusin ja Andrew Lawrence-Kingin mestarikursseilla. Tällä hetkellä hän opiskelee Sibelius-Akatemian DocMus-tohtorikoulussa taiteellisesti suuntautuneeksi musiikin tohtoriksi aiheenaan historialliset viritysvallankumoukset ja viritysfilosofian käsite.
Jakten (vuoden 1965 elokuva)

Jakten on ruotsalainen vuonna 1965 ensi-iltaan tullut Yngve Gamlinin ohjaama mustavalkoelokuva. Se perustuu Per Olof Sundmanin novelliin "Jägarna II". Kuvauspaikkoina toimivat Europa Studio Tukholmassa sekä Gäddeden ja Bågeden kylät Strömsundissa.
Juoni.
Poliisimies Karl Olofsson (Halvar Björk) ja kansakouluopettaja Olle Stensson (Leif Hedberg) osallistuvat noin 30 hengen seurueessa metsästysretkelle Jämtlannissa. Heidän ollessaan kaksistaan vahdissa metsässä suon laidalla Olofsson havaitsee liikettä ja ampuu varoituslaukauksen, minkä jälkeen hän tähtää hahmoon. Kyseessä osoittauttuu olevan nuori mies (Lars Passgård), jota luoti on osunut pohkeeseen. Olofsson ja Stensson ovat aiemmilla retkillä löytäneet metsästä ruumiita ja Olofsson uskoo miehen olevan murhaaja. He vievät tämän läheiseen mökkiin ja aloittavat kuulustelun. Opettaja Stensson käyttäytyy aggressiivisesti ja väkivaltaisesti, kun taas Olofsson kohtelee epäiltyä inhimillisesti. Seuraavana aamuna epäilty kieltäytyy lähtemästä miesten mukana ja yrittää taltuttaa heidät rautakangella. Olofsson ja Stensson jättävät miehen mökkiin, mutta ottavat häneltä pois kengät ja lämpimät vaatteet, jotta hän ei voisi paeta ennen apuvoimien saapumista.
Herttoniemen duunarit

Herttoniemen duunarit on Sirpa Hynnisen ja Vesa-Ville Saarisen toteuttama kadunnimikyltteihin liittyvä taideteoskokonaisuus Herttoniemen yritysalueella Helsingissä. Teossarja valmistui vuonna 2014.. Siinä on 57 erilaista osaa ja ne on kiinnitetty kadunnimikylttien yläpuolelle alueelle, jota rajaavat Itäväylä, Linnanrakentajantie ja Sahaajankatu.
Teoksen hankinta liittyy kaupungin 2010-luvulla käynnistyneeseen hankkeeseen tuoda taidetta alueille, joissa sitä ei yleensä ole ja jossa se yllättää. Hankkeessa taiteilijat ovat itse saaneet valita teokselle paikan tai alueen ja taideteoksen konseptin.
Herttoniemen yritysalueella on paljon työpaikkoja, vähän asukkaita ja vilkas liikenne. Aluetta on moitittu kolkoksi. Siellä on paljon katuja, joiden nimet liittyvät ammatteihin. "Herttoniemen duunarit" -teossarjan teokset ovat pieniä teräksisiä siluettihahmoja. Niissä on ihmishahmo ja työkalu, joka liittyy kadunnimen ammattiin. Työkalut ovat poikkeuksellisen suuria ihmishahmoon verrattuna, joten kokonaisuus ei ole realistinen kuvaus. Epäsuhta tekee noin 25 senttimetriä korkeista siluettikuvista leikkisiä.
Siluettikuvat on laserleikattu ultralujasta, taipumattomasta, säänkestävästä teräksestä ja ne on jauhemaalattu.
Ympäristötaiteen säätiö valitsi "Herttoniemen duunarit" vuoden 2014 ympäristötaideteokseksi ja sen tekijät, Sirpa Hynninen ja Vesa-Ville Saarinen, palkittiin työstään kunniakirjalla vuonna 2015.
Teoksen osat.
Taulukossa on esitetty joitakin teossarjan osia. Osista on ilmoitettu, minkä katujen risteyksissä ne sijaitsevat ja montako siluettia on kunkin kadunnimipylvään päällä. Joissakin risteyksissä on useammassa kulmassa nimikylttejä.
Yngve Gamlin

Yngve Daniel Petrus Jönsson (17. maaliskuuta 1926 Strömsund – 1. helmikuuta 1995 Tukholma) oli ruotsalainen näyttelijä, koomikko ja ohjaaja. Hän tuli tunnetuksi Povel Ramelin aisaparina 1950-luvulla. Gamlinin läpimurto elokuvaohjaajana oli "Jakten" vuonna 1965.
RDS-5

RDS-5 (ven. РДС-5, "Reaktivnyi Dvigatel Spetsialnyi") on Neuvostoliitossa kehitelty taktinen ydinase. Sen käyttötarkoitus on ollut ilmeisesti, vähintäin olla 533 mm laivastotorpedon ydinkärkenä, mahdollisesti myös ilmasta pudotettava taktinen ydinpommi. Tähän ydinaseeseen liittyvinä, on tehty ainakin kolme eri ydinkoetta Semipalatinskissa eli Semeissa syyskuun alussa 1953.
Ensimmäiseen RDS-5:n versioon oli ladattu ontto Pu-239 imploosiopanos, omamassaltaan 2,0 kg. Sen voimakkuus oli 5,8 kilotonnia odotetusta 9,2 kT:sta. Toinen versio sisälsi vain 0,8 kg (teho 1,6 kT) verran samaa ainesmateriaalia. Ydinkokeet. 3., 8., ja 10. syyskuuta 1953, sekä niihin liittyvät torpedo-asetyypin toimintakokeet toteutettiin vuosina 1954-1955, mikä kertoo Neuvosto-Venäjän toteuttaman varhaisen miniatyrisoinnin eli asekoon pienentämisen, vain lähes tasan 4 vuotta Neuvostoliiton tekemästä ensitestistä ydinaseilla. Odotettu tuotos oli ollut oletettua saantoarvoa noin 30% pienempi.
Myöhemmin kehitettiin 10 kT vahvuuksinen RDS-9 ydintorpedoksi.
Roman Kantserov

Roman Kantserov (s. 20. syyskuuta 2004 Magnitogorsk, Venäjä) on venäläinen jääkiekkoilija, pelipaikaltaan laitahyökkääjä. Kantserov edustaa KHL:ssä pelaavaa kasvattajaseuraansa Metallurg Magnitogorskia. Hänellä on sopimus joukkueen kanssa kauden 2025–2026 loppuun saakka.
NHL-joukkue Chicago Blackhawks varasi hänet toisella kierroksella 44. varausvuorolla . Kantserov on voittanut KHL:n mestaruuden Gagarin Cupin kerran. Kantserov on pelannut 92 KHL:n runkosarjan ottelua. Näissä otteluissa hän on tehnyt 20 maalia ja 25 syöttöä eli yhteensä 45 tehopistettä. Kantserov on pelannut 23 KHL:n pudotuspelien ottelua. Näissä otteluissa hän on tehnyt neljä maalia ja yhdeksän syöttöä eli yhteensä 13 tehopistettä. Uran tilastot päivitetty 27. helmikuuta 2025.
Julie Myhre

Julie Myhre (s. 29. heinäkuuta 1996) on norjalainen maastohiihtäjä.
Myhre voitti nuorten MM-kilpailujen 20-vuotiaiden sarjan 4 × 3,3 kilometrin viestissä kultaa vuonna 2015. 23-vuotiaiden sarjassa hän sijoittui perinteisen hiihtotavan sprintissä kahdeksanneksi 2019. Ensimmäisissä aikuisten arvokilpailuissaan, Trondheimin MM-kilpailuissa 2025 hän oli vapaan hiihtotavan sprintissä seitsemäs.
Myhre kilpaili maailmancupissa ensimmäisen kerran Beitostølenissä joulukuussa 2018. Ensimmäiset maailmancupin pisteensä hän saavutti oltuaan seitsemäs Dresdenin vapaan hiihtotavan sprintissä tammikuussa 2020. Ensimmäiset palkintosijans hän sai kaudella 2024–2025, jolloin hän oli toinen Rukan perinteisen hiihtotavan sprintissä sekä kolmas Lillehammerin ja Davosin vapaan hiihtotavan sprinteissä.
Myhre voitti Norjan-mestaruuden perinteisen hiihtotavan sprintissä ja 5 kilometrin vapaan hiihtotavan kilpailussa vuonna 2022. Skandinavia Cupissa hän on voittanut 10 kilometrin vapaan hiihtotavan kilpailun Vuokatissa joulukuussa 2019. Hän voitti Skandinavia Cupin kokonaiskilpailun ja sprintticupin kaudella 2019–2020.
James Clapper

James R. Clapper (s. 1941) on yhdysvaltalainen tiedusteluviranomainen ja Yhdysvaltain ilmavoimien kenraaliluutnantti.
Clapper sai kandidaatin arvon hallinnossa ja politiikassa Marylandin yliopistosta. Hän valmistui maisteriksi politiikan tutkimuksessa St. Mary’s Universitysta San Antoniossa. Clapper liittyi Yhdysvaltain ilmavoimiin palvelukseen vuonna 1963. Hän palveli kahteen otteeseen Kaakkois-Aasiassa. Clapper toimi Defense Intelligence Agencyn johtajana marraskuusta 1991 elokuuhun 1995. Hän vetäytyi aktiivisesta palveluksesta vuonna 1995. Clapper oli vuosina 2010–2017 Yhdysvaltain kansallinen tiedustelujohtaja. Samalla hän oli Barack Obaman tiedustelun pääneuvonantaja. Hän toimi lisäksi muun muassa yli kolmen vuoden ajan puolustuksen alivaltiosihteerinä tiedusteluasioissa.
Clapper on myöhemmin tullut tunnetuksi Donald Trumpin kriitikkona. Hänen mukaansa Yhdysvaltain tiedustelulle oli joulukuusta 2015 lähtien selvää, että Venäjä oli siirtynyt yrityksistä vahingoittaa Hillary Clintonia suoraan Trumpin ehdokkuuden tukemiseen. Clapper on toiminut CNN:ssä analyytikkona kansallisen turvallisuuden kysymyksissä. Vuonna 2018 häneltä ilmestyi muistelmateos "Facts and Fears: Hard Truths from a Life in Intelligence", joka pääsi "The New York Timesin" bestseller-listalle. Clapper sai kunniatohtorin arvon strategisessa tiedustelussa Joint Military Intelligence Collegesta. Hän on saanut myös muita palkintoja ja tunnustuksia, kuten presidentin myöntämän kansallisen tiedustelumitalin ja Ilmavoimien mitalin ansiokkaasta palveluksesta. Clapperilla on vaimo ja kaksi lasta.
Jane Hölsö

Jane Hölsö (s. 1995) on suomalainen näyttelijä ja juontaja sekä realitytähti, joka on tullut tunnetuksi "Au pairit Miamissa"-televisiosarjasta vuonna 2018. Hän on ollut tv-tuotannoissa avustajana ja tehnyt sivurooleja sekä näytellyt elokuvissa ja teatterissa. Lisäksi hän on ollut myös ääninäyttelijänä ja esiintynyt mainoksissa. Näyttelemistä hän on opiskellut kansanopistoissa. Hölsö on kotoisin Seinäjoelta.
Angolan kunnat

Angolan kunnat () ovat Angolan poliittis-maantieteellisen jaon paikallishallinnon yksiköitä. 
Vuonna 2024 Angolan aluejakoa muutettiin uudella aluehallintoa koskevalla lailla ja useilla presidentin asetuksilla. Ennen muutosta Angolassa oli paikallistasolla 164 kuntaa. Näissä oli 518 kunnanosaa (comuna) ja 44 kaupunkipiiriä (distrito úrbano).
Osana aluehallintouudistusta 2024 Angolaan muodostettiin 162 uutta kuntaa. Uudet kunnat perustettiin korottamalla aiempia kaupunkipiirejä ja kunnanosia kunniksi. Muutoksen jälkeen kuntia oli vuoden 2025 alussa 326 ja alemmantasoisia hallinnollisia rakenteita (378 kunnanosaa) jäi enää 216 kuntaan. 
Presidentin säädöksen mukaan muutoksella pyritään siirtämään päätöksentekoa ja kansallista kehityksen painopistettä kuntiin. Kunnat on luokiteltu aiempaan tapaan muun muassa asukasluvun ja kaupungistumisen mukaan kuntaluokkiin A-E (Tipo A – Tipo E). Korkein kuntaluokka on A, johon kuuluvat asukasluvultaan suurimmat kunnat ja esimerkiksi kaikki 21 maakuntakeskusta riippumatta siitä, täyttäisivätkö ne muuten luokan kriteerit.
Luettelo Angolan kunnista.
Oheisessä taulukossa esitetään Angolan kunnat kuntatyypin ja maakunnan mukaan järjestettävissä olevana luettelona vuoden 2025 alussa. Käytännössä aluehallinnon muutokset tulevat voimaan asteittain 2025-2027 aikana. Esimerkiksi hallinnon pystyttäminen Angolan uusissa maakunnissa ja kunnissa, samoin kuin kuntasuunnitelmien ja -budjettien laatiminen vie aikansa.
Pirkko Liikanen

Pirkko Liisa Anneli Liikanen (s. 15. tammikuuta 1938 Helsinki) on suomalainen varhais- ja alkukasvatuksen emeritaprofessori.
Pirkko Liikanen syntyi konttorinhoitaja Eino Herman Liikasen ja Anna Maria Hämäläisen perheeseen. Filosofian tohtori Helena Allahwerdi on hänen kaksossisarensa. Liikanen tuli ylioppilaaksi Helsingin suomalaisesta yksityislyseosta 1957 ja valmistui Helsingin yliopistosta filosofian maisteriksi 1964 ja kasvatustieteen lisensiaatiksi 1968. Kasvatustieteen tohtoriksi hän väitteli Jyväskylän yliopistossa 1975 tutkimuksella "Increasing creativity through art education among pre-school children".
Liikanen oli vieraileva tutkija Denverin yliopistossa 1969–1970 ja Jyväskylän yliopistossa kehityspsykologian assistentti ja yliassistentti 1965–1975, alkuopetuksen didaktiikan vt. apulaisprofessori 1976–1979 ja apulaisprofessori 1979–1995 ja varhais- ja alkukasvatuksen professori 1995–1996. Tiedonjulkistamisen valtionpalkinnon hän sai 1977 Noppa-ohjelman työryhmän jäsenenä.
Lisa Eder

Lisa Eder (s. 12. elokuuta 2001 Sankt Johann in Tirol) on itävaltalainen mäkihyppääjä. Hän edustaa HSV Saalfelden -seuraa.
Eder saavutti nuorten MM-kilpailuissa joukkuemäessä kultaa 2020 ja 2021 ja pronssia 2019 sekä sekajoukkuemäessä kultaa 2020. Henkilökohtaisessa kilpailussa hän oli neljäs vuosina 2020 ja 2021. Pekingin olympialaisissa 2022 hän sijoittui normaalimäessä kahdeksanneksi ja sekajoukkuemäessä viidenneksi. Trondheimin MM-kilpailuissa 2025 hän saavutti joukkuemäessä hopeaa sekä sijoittui suurmäessä kuudenneksi ja normaalimäessä 11:nneksi.
Eder kilpaili maailmancupissa ensimmäisen kerran Zaōssa tammikuussa 2018. Ensimmäiset maailmancupin pisteensä hän sai saman vuoden maaliskuussa, kun hän oli yhdestoista Oberstdorfin normaalimäessä. Kymmenen parhaan joukkoon hän selviytyi ensimmäisen kerran oltuaan kahdeksas Hinzenbachin normaalimäessä tammikuussa 2020. Ensimmäisen palkontosijansa hän saavutti oltuaan kolmas niin ikään Hinzenbachissa helmikuussa 2022. Kaudella 2024–2025 hän sijoittui toiseksi Sapporon suurmäessä ja kolmanneksi Lillehammerin suurmäessä sekä Zhangjiakoun ja Ljubnon normaalimäissä. Maailmancupin kokonaiskilpailussa hän oli kuudes. Kaudella 2025–2026 hän sijoittui Lillehammerin ensimmäisessä kilpailussa kolmanneksi. Hän sijoittui Falunin normaalimäen kilpailussa kolmanneksi.
Maximilian Ortner

Maximilian Ortner (s. 4. kesäkuuta 2002) on itävaltalainen mäkihyppääjä.
Trondheimin MM-kilpailuissa 2025 hän saavutti hopeaa joukkuemäessä ja oli suurmäessä kuudes.
Ortner kilpaili maailmancupissa ensimmäisen kerran Bischofshofenissa tammikuussa 2023. Hän sai heti maailmancupin pisteitä oltuaan 28:s. Ensimmäisen palkintosijansa hän sai seuraavassa maailmancupin osakilpailussaan oltuaan kolmas Lillehammerissa marraskuussa 2024. Hän sijoittui samalla kaudella kolmanneksi Willingenissä. Keski-Euroopan mäkiviikon kokonaiskilpailussa hän oli yhdeksäs.
Ortner voitti Continental Cupin talvisarjan kaudella 2023–2024. Hän on voittanut Continental Cupissa kaksi osakilpailua, sijoittunut kolme kertaa toiseksi ja kaksi kertaa kolmanneksi (tilanne 28.2.2025).
Kristoffer Eriksen Sundal

Kristoffer Eriksen Sundal (s. 7. helmikuuta 2001) on norjalainen mäkihyppääjä.
Sundal kuului Norjan joukkueeseen, joka saavutti Planican MM-kilpailuissa 2023 hopeaa joukkuemäessä. Suurmäessä hän sijoittui 18:nneksi ja normaalimäessä 21:nneksi. Trondheimin MM-kilpailuissa 2025 hän saavutti joukkuemäessä pronssia.
Sundal kilpaili maailmancupissa ensimmäisen kerran Wisłassa marraskuussa 2022. Hän sai heti maailmancupin pisteitä oltuaan kahdeksastoista. Kymmenen parhaan joukkoon hän selviytyi ensimmäisen kerran samalla kaudella, kun hän oli seitsemäs Oslossa. Ensimmäisen palkintosijansa hän saavutti oltuaan kolmas Willingenissä helmikuussa 2024. Hän oli samalla kaudella kolmas myös Sapporossa ja toinen Oslossa. Kaudella 2024–2025 hän on sijoittunut kolmanneksi Titisee-Neustadtissa.
Sundal on sijoittunut Continental Cupin osakilpailuissa neljä kertaa kolmanneksi (tilanne 28.2.2025). Hän oli kolmas Continental Cupin kesäsarjan yhteispisteissä kaudella 2022–2023.
Heute (lehti)

Heute () on vuonna 2004 perustettu itävaltalainen ilmaisjakelulehti. Sen omistavat Eva Dichand, Wolfgang Jansky ja sveitsiläinen Tamedia AG. Dichandin mies on toisen itävaltalaisen iltapäivälehden "Kronen Zeitungin" päätoimittaja. "Heutella" ei ole selkeää poliittista linjaa, vaan se asettuu sosiaalidemokraattien, konservatiivien ja oikeistopopulistien välimaastoon. Ilmaisjakelulehden levikki oli vuonna 2019 noin 548 000.
Datum (lehti)

Datum – Seiten der Zeit on itävaltalainen kuukausittain ilmestyvä aikakauslehti. Se on perustettu vuonna 2004 ja käsittelee ajankohtaisia asioita yhteiskunnassa ja poliitikassa. Lehteä pidetään linjaltaan keskusta-vasemmistolaisena.
Lusakan maakunta

Lusakan maakunta (Lusaka Province) on yksi Sambian kymmenestä maakunnasta. Se on pinta-alaltaan Sambian pienin maakunta; sen pinta-ala on vain 21 986 km². Maakunnassa asuu runsaat kolme miljoonaa ihmistä, ja maakunta onkin Sambian kaikkein runsasväkisin ja tiheimmin asuttu maakunta. Maakunnan pääkaupunki on Lusaka, joka on samalla myös koko Sambian valtion pääkaupunki.
Lusakan maakunta jakautuu kuuteen piiriin, jotka ovat Chilanga, Chongwe, Kafue, Luangwa, Lusaka ja Rufunsa. Maakunnan pääkaupunki Lusaka sijaitsee Lusakan piirissä, joka on pinta-alaltaan maakunnan piireistä pienin.
Curuguaty

Curuguaty tai joskus virallisesti Villa Curuguaty on kaupunki Paraguayn Canindeyún departementissa. Kaupunki on perustettu vuonna 1716, ja sen asukasluku oli vuoden 2022 väestönlaskennassa 33 561.
Maantiede.
Curuguaty sijaitsee Paraguayn Canindeyún departementissa noin 250 kilometriä maan pääkaupunki Asunciónista koilliseen.
Historia.
Kuvernööri Gregorio Bazán de Pedrazza perusti Curuguatyn 14. toukokuuta 1716. Sen alkuperäinen nimi oli San Isidro Labrador de Curuguaty.
Paraguayn diktaattori José Gaspar de Francian valtakaudella Uruguayn kansallissankari ja itsenäisyystaistelija José Gervasio Artigas asui kotimaastaan karkotettuna Curuguatyssa. Kolmoisliiton sodan aikana se toimi Paraguayn neljäntenä ja viimeisenä pääkaupunkina syyskuusta 1869 sodan loppuun. 28. lokakuuta 1869 brasilialaiset joukot etenivät kaupunkiin ja se tuhottiin. Sodan jälkeen se toipui hyvin hitaasti.
Kaupungin pitkään kestänyttä eristäytyneisyyttä parannettiin, kun sieltä vuonna 1965 avautui maantie Coronel Oviedoon. Päällystetty tie avautui vuonna 2004 Salto del Guairáan.
Väestö.
Curuguatyn asukasluku oli Paraguayn vuoden 2022 väestönlaskennan mukaan 33 561.
Auriculariales

Auriculariales on varsinaisiin avokantaisiin kuuluva lahko.
Al-Qiyama

Al Qiyama (, ) on Koraanin 75. suura. Theodor Nöldeken luokituksessa se on "mekkalainen" saaden järjestysnumeroksi 36. Suurassa on 40 jaetta. Nimensä suura on saanut ensimmäisessä jakeessa olevasta sanasta.
Suura kertoo ihmisen ylpeydestä ja sitä seuraavasta ahdistuksesta tuomiopäivänä. 
Sisältö.
Suura korostaa Jumalan kykyä herättää kuolleet henkiin (jakeet 3–4 ja 40). Sinä päivänä Paratiisiin pääsevien kasvot säteilevät (jae 22). Sama kerrotaan Vanhassa Testamentissa (esim. Danielin kirja 12: 3).
Jakeissa 16–19 tulee esiin ilmestyksien johdosta koettu hämmennys, joiden johdosta Jumala rauhoittelee profeettaa: "Älä koeta kiirehtiä kieltäsi; meidän asiamme on koota sanat ja lukea, ja kun olemme lukeneet, noudata sitä; kyllä me sen selitämme." Profeetan rauhoittelu vertautuu Vanhan Testamentin vastaaviin kohtiin (esim. Danielin kirja 8:15).
Maailmankiertueella

Maailmankiertueella on lastenmusiikkiyhtye Hevisauruksen kymmenes studioalbumi, joka julkaistiin 28. helmikuuta 2025 Sony Musicin kautta.
Janne Flinkkilä

Janne Flinkkilä (s. 1978) on suomalainen vapaa toimittaja ja tietokirjailija. Flinkkilä on työskennellyt Rumba-lehden toimituspäällikkönä ja Ylioppilaslehden toimitussihteerinä. Vapaana toimittajana hän on kirjoittanut muun muassa Yleisradiolle ja Image-lehteen. Hän voitti Editkilpailun "Vuoden asiakaslehtijuttu" -sarjan vuonna 2018 Veikkauksen "X-lehteen" kirjoittamallaan jutulla.
Flinkkilä on kirjoittanut kirjan "Rautaiset rakastajat" (Like, 2014), joka kertoo objektiseksuaali Erika Eiffelistä. Hän on myös kirjoittanut Pedro Hietasen elämäkerran "Pedro" (Like, 2024). Hän esiintyi haastattelijana Jörn Donnerin elokuvassa "Perkele 2 – Kuvia Suomesta vuonna 2016" (2017).
Flinkkilä oli yksi Meillä on unelma -mielenosoituksen järjestäjistä vuonna 2015.
Hän on perustajajäsen Kulttuurituotanto Creat osk:ssa, jolla on ollut oma taidegalleria Helsingissä. Osuuskunta on lisäksi järjestänyt livemusiikkiklubeja, tuottanut videodokumentteja sekä julkaissut verkkolehteä.
Erittäin matala Maan kiertorata

Erittäin matala Maan kiertorata ( eli VLEO) on Maa-keskinen kiertorata. Näin matalalla radalla ilmanvastus on jo niin suurta, että radalla pysyminen alkaa vaatia säännöllistä radankohotusta ja aerodynaamista muotoilua.
Esimerkiksi ESA:n kaukokartoitussatelliitti GOCE:n havannoista pääosa tehtiin 254 km radalla. Lennon loppuvaiheessa se laskettiin lentämään vain 224 km korkuiselle radalle. GOCE oli aerodynaamisesti muotoiltu ja ionimoottori piti sitä radallaan. Polttoaineen loputtua se syöksyi pian ilmakehään.
Ilja Nabokov

Ilja Nabokov (s. 27. maaliskuuta 2003 Kasli, Venäjä) on venäläinen jääkiekkomaalivahti. Nabokov edustaa KHL-joukkue Metallurg Magnitogorskia. Hänellä on sopimus joukkueen kanssa kauden 2024–2025 loppuun saakka.
NHL-joukkue Colorado Avalanche varasi hänet toisella kierroksella 38. varausvuorolla . Nabokov on voittanut KHL:n mestaruuden Gagarin Cupin kerran. Henkilökohtaisesti hän on voittanut parhaan tulokaspelaajan ja pudotuspelien arvokkaimman pelaajan palkinnot. Hänen hanskakätensä on vasen. Nabokov on pelannut 86 KHL:n runkosarjan ottelua. Näistä otteluista hän on torjunut 44 voittoa ja kuusi nollapeliä. Nabokov on pelannut 23 KHL:n pudotuspelien ottelua. Näistä otteluista hän on torjunut 16 voittoa ja neljä nollapeliä. Uran tilastot päivitetty 28. helmikuuta 2025.
Glory of the 80’s

Glory of the 80’s on yhdysvaltalaisen laulaja-lauluntekijä Tori Amosin kappale vuodelta 1999. Se julkaistiin singlenä Amosin albumilta "To Venus and Back" 11. lokakuuta 1999.
Taustaa.
”Glory of the 80’s” on Amosin säveltämä elektronisen musiikin kappale. Se kertoo nimensä mukaisesti 1980-luvun kulttuurista, erityisesti musiikkipiireissä Los Angelesissa, jossa Amos asui tuolloin. Vuosikymmeneen kuului moraalinen rappio ja materialismi, mutta myös rehellisyys. ”Kaverini soittivat hyväntekeväisyysjärjestölle ja vetivät samalla kokaa, mutta eivät valehdelleet siitä.” Sen jälkeen tuli aika, jolloin poliittisesta korrektiudesta tuli tärkeämpää.
Julkaisu.
”Glory of the 80’s” julkaistiin Amosin albumilla "To Venus and Back" 21. syyskuuta 1999. "To Venus and Back" on kaksoisalbumi, joka sisältää sekä studio- että livemateriaalia. 
”Glory of the 80” julkaistiin albumin kolmantena singlenä. Se oli saatavilla ensimmäiseksi Australiassa 11. lokakuuta. Single julkaistiin CD:nä ja kasettina. Singlen B-puolina oli Amosin vanhempien kappaleiden liveversioita ja Amosin liveversio Leonard Cohenin kappaleesta ”Famous Blue Raincoat”. Kappaleelle kuvattiin lisäksi musiikkivideo.
”Glory of the 80’s” nousi Britannian singlelistalla sijalle 46. Australiassa se oli sijalla 81.
Kappale lisättiin Amosin kokoelmalle "" vuonna 2006. Liveversio kappaleesta on julkaistu muun muassa livejulkaisulla "Legs and Boots: Toronto, ON - October 23, 2007" vuonna 2007.
Concertina (kappale)

Concertina on yhdysvaltalaisen laulaja-lauluntekijä Tori Amosin kappale vuoden 1999 albumilta "To Venus and Back". Se julkaistiin singlenä 8. helmikuuta 2000.
Taustaa.
”Concertina” on Tori Amosin yksin säveltämä ja tuottama kappale. Amos sävelsi sen alun perin pianolla, mutta lisäsi tuotannossa elektronisia instrumentteja kuten sähkörummut. Hän halusi luoda tunnelmaa akustisten ja elektronisten soittimien vastakkainasettelulla. Sanoitukset kertovat selittämättömästä epämukavuuden tunteesta, jota ihminen voi kokea sosiaalisissa tilanteissa.
Julkaisu.
”Concertina” julkaistiin albumilla "To Venus and Back" 21. syyskuuta 1999. "To Venus and Back" on kaksoisalbumi, joka sisältää sekä studio- että livemateriaalia. ”Concertina”-kappaleen remix julkaistiin albumin neljäntenä ja viimeisenä singlenä 8. helmikuuta 2000. Se oli saatavilla CD-singlenä, jonka B-puolina olivat liveversio kappaleesta ”Twinkle” ja Leonard Cohenin kappaleesta ”Famous Blue Raincoat”.
Kappale menestyi kaupallisesti kohtalaisesti. Se nousi Yhdysvalloissa singlemyynnin listalla sijalle 48. Kappale ei kuitenkaan noussut Billboard Hot 100 -listalle. Kappale oli lisäksi sijalla 19 Radio &amp; Recordsin adult alternative -radiolistalla.
Kappaleen singleversio lisättiin Amosin kokoelmalle "" vuonna 2006. Liveversio kappaleesta on mukana Amosin konserttielokuvassa "Welcome to Sunny Florida" (2003).
Pekka-huijaus

Pekka-huijaus tai #anteeksipekka-huijaus on helmikuussa 2025 suomalaisessa sosiaalisessa mediassa levinnyt julkaisu, jolla pyrittiin keräämään rahaa väitetysti itsemurhan tehneelle nuorelle. Myöhemmin samalla viikolla 27. helmikuuta Helsingin Sanomien artikkeli paljasti tapauksen olleen todellisuudessa huijaus. 
Hämeen Poliisi on aloittanut tapauksesta tutkinnan rikosnimikkeellä petos. Saatu rikoshyöty on Iltalehden mukaan noin 14 500 euroa.
Huijaus.
Rahat ovat liikkuneet pääkaupunkiseudulla vähävaraisille perheille apua tarjoavan Apuna ry:n kautta.
Tammikuussa yhdistystä lähestyi "Pekan" äidiksi tekeytynyt nainen ja kertoi kolmen lapsen yksinhuoltajana ja miehensä itsemurhan vuoksi leskeksi tultuaan tarvitsevansa rahaa mm. ruokaan. Yhteydenottoja seuranneiden viikkojen ajan yhdistys jakoi naisen kertomuksia sosiaalisessa mediassa vedoten akuuttiin hätään; ruokaan ja perheen pojan tarpeisiin. 
24. helmikuuta nainen ilmoitti sähköpostitse yhdistykselle "Pekan" tehneen itsemurhan, jonka pohjalta Apuna ry jakoi viestin sosiaaliseen mediaan. Yhdistyksen tekemä julkaisu tunnisteella "#AnteeksiPekka" vihjasi samannimisen pojan tehneen itsemurhan rajun koulukiusaamisen vuoksi. Päivitys sai yli 115 000 tykkäystä ennen kuin se poistettiin Instagramista. 
Kun huijaus paljastui, yhdistys poisti julkaisunsa ja kertoi välittävänsä tiedot viranomaisille.
Apuna ry sai viestin väitetysti kiusatun pojan äidiksi tekeytyneeltä naiselta ensimmäistä kertaa jo kesällä 2024. Apuna ry:n kertoman mukaan avunpyyntö jaettiin yhdistyksen kanavilla tarkistamatta tilanteen todenperäisyyttä, kuten asianosaisten tietoja Kelasta. Helmikuun loppupuolella Ilta-Sanomat arvioivat lähteidensä pohjalta "Pekan" äidin saaneen Apuna ry:n kautta rahaa tuhansia euroja. 
Rikostutkinnat.
Epäillyn petoksen tutkinta.
Maaliskuussa Iltalehti tiedotti rikoshyödyn määrän olleen 14 500 euroa ja asianomistajia olleen noin 300 kappaletta. Yksittäiset lahjoitukset olivat olleet alle 50 euron suuruisia, mutta yksi lahjoitus oli ollut 500 euroa. Tutkinnanjohtaja rikosylikomisario Henry Munter kertoi Iltalehdelle, että osa saadusta rikoshyödystä on jäänyt poliisin takavarikkoon.
Rahankeräysrikos.
27. helmikuuta julkaistun Helsingin poliisilaitoksen julkaiseman tiedotteen mukaan rahoja kerännyttä Apuna ry:tä on jo aiemmin tutkittu rahankeräysrikoksesta epäiltynä. Ko. asia on siirtynyt syyteharkintaan, josta syyttäjä teki päätöksen syyttämättä jättämisestä. 
Rahaa keränneen Apuna ry:n toimintaa Pekka-huijauksessa tutkitaan mahdollisena rahankeräysrikoksena.
Seth Klarman

Seth Klarman (s. 21. toukokuuta 1957 New York) on yhdysvaltalainen suursijoittaja ja miljardööri.
Klarman sai kandidaatin arvon taloustieteessä Cornellin yliopistosta ja maisterin arvon Harvard Business Schoolista. Hän on hedgerahasto Baupost Groupin toimitusjohtaja ja salkunhoitaja. Hänet valittiin Yhdysvaltain taide- ja tiedeakatemian jäsenksi vuonna 2020. Klarman julkaisi sijoitusfilosofiastaan kirjan "Margin of Safety", josta on tullut kulttiklassiko arvosijoittajien parissa. Hän on esiintynyt aktiivisesti luennoitsijana sijoitusaiheista.
Klarman oli aiemmin suuri republikaanisen puolueen rahoittaja. Hän ilmaisi vastustuksensa Donald Trumpia kohtaan vuonna 2016 ja on sittemmin tukenut demokraattista puoluetta.
Viktor Klingsell

Viktor Klingsell (s. 10. helmikuuta 2007 Järfalla, Ruotsi) on ruotsalainen jääkiekkoilija, pelipaikaltaan vasen laitahyökkääjä. Klingsell edustaa SHL-joukkue Skellefteå AIK:ta.
Klingsellin kasvattajaseura on Järfalla HC. Hän on saavuttanut Hlinka-Gretzky Cupissa pronssia ja hän voitti turnauksen pistepörssin. Klingsell on pelannut kolme SHL:n runkosarjan ottelua ilman tehopisteitä. Hän on pelannut yhden CHL:n lohkovaiheen ottelun. Tässä ottelussa hän syötti yhden maalin. Kaikki uran tilastot päivitetty 28. helmikuuta 2025.
Karjalaiset

Karjalaiset voi tarkoittaa seuraavia:
Maria (Napolin kuningatar)

Maria Unkarilainen (ital. "Maria d’Ungheria", unk. "Árpád-házi Mária nápolyi királyné;" 1257 tai 1258 – 25. maaliskuuta 1323, Napoli), Napolin kuninkaan Kaarle II:n puoliso, oli Unkarin Árpád-sukuisen kuninkaan Tapani V:n tytär ja Unkarin Anjou-sukuisten hallitsijoiden esiäiti.
Maria syntyi Tapani V:n avioliitosta Elisabetin (unk. "Erzsébet") kanssa, joka oli Unkariin asutettujen kumaanien paimentolaisheimon ruhtinaan tytär. Hänellä oli useita sisaruksia, joista yhdestä tuli Unkarin kuningas Ladislaus (László) IV, lisänimeltään ”Kumaani” "(Kun László)."
Vuonna 1270 Maria naitettiin Salernon ruhtinaalle, Anjou-sukuiselle Kaarle Rammalle, josta sittemmin tuli Napolin kuningas Kaarle II. Avioliitosta syntyi neljätoista tai viisitoista lasta, joiden avioliittojen avulla Kaarle ja Maria rakensivat suhteita useisiin Euroopan hallitsijahuoneisiin. Kolmas poika Robert seurasi isäänsä Napolin kuninkaana. Hänen vanhemmista veljistään Ludvig (Louis) lähti kirkolliselle uralle, liittyi fransiskaaniveljestöön ja nousi Toulousen piispaksi; hänet kanonisoitiin 1317 ja tunnetaan Marseillen Pyhänä Ludvigina.
Vanhin Marian pojista, Kaarle Martel (1271–1295) peri vaatimuksen Unkarin kruunuun äidiltään: Ladislaus IV:n kuoltua vuonna 1290 vailla laillista perillistä Maria julistautui Unkarin kuningattareksi mutta luopui sitten vaatimuksestaan poikansa hyväksi. Kaarle Martel käytti Unkarin kuninkaan arvonimeä mutta ei ehtinyt panna vaatimustaan täytäntöön, kun Unkarissa nostettiin valtaan Ladislaus IV:n isän serkku, Árpád-suvun mieslinjan viimeinen perillinen Andreas III. Andreaksen kuoltua Kaarle Martelin pojasta Kaarle Robertista tuli lopulta Unkarin ensimmäinen Anjou-sukuinen kuningas.
Kaarle Martel ja hänen puolisonsa Klementia Habsburgilainen kuolivat varhain (Klementia 1293 samannimisen tyttärensä syntyessä, Kaarle kaksi vuotta myöhemmin ruttoon), ja heidän lapsensa, etenkin tyttäret Klementia Unkarilainen ja Beatrice (Kaarle Robert vietiin jo nuorena Unkariin), kasvoivat isoäitinsä Marian hovissa. 
Maria tunnettiin hartaasta uskonnollisuudestaan ja askeettisesta elämäntavastaan. Miehensä ja myöhemmin Robert-poikansa poissa ollessa hän toimi muodollisesti Napolin hallitsijana, mutta käytännössä hän ei puuttunut politiikkaan vaan omistautui etenkin viimeisinä vuosinaan yhä enemmän uskonnon harjoitukselle.
Maria kuoli Napolissa 25. maaliskuuta 1323. Hänet on haudattu Napolin Santa Maria Donnareginan kirkkoon.
Luettelo PlayStation VR2 -peleistä

Tämä on luettelo peleistä, jotka tukevat PlayStation VR2 -vituaalitodellisuuslaseja.
Vi (Sundsvall)

Vi on taajama Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Taajamassa oli 6 834 asukasta vuoden 2023 lopussa.
Johannedal

Johannedal on asuinalue Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Se muodosti oman taajamansa vuoteen 2015, jolloin se kasvoi yhteen Sundsvallin keskustaajaman kanssa.
Kvissleby

Kvissleby on taajama Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Taajamassa oli 5 189 asukasta vuoden 2023 lopussa.
Sundsbruk

Sundsbruk on asuinalue Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Se muodosti oman taajamansa vuoteen 2015, jolloin se kasvoi yhteen Sundsvallin keskustaajaman kanssa. Sundsbrukissa on Valmetin massa- ja kuitulaitoskoneita valmistava tehdas.
Njurundabommen

Njurundabommen on taajama Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Taajamassa oli 2 752 asukasta vuoden 2023 lopussa.
Skottsund

Skottsund on asuinalue Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Se muodosti oman taajamansa vuoteen 2015, jolloin se kasvoi yhteen Kvisslebyn kanssa.
Svartvik

Svartvik on taajama Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Taajamassa oli 843 asukasta vuoden 2023 lopussa.
Humaitá (Paraguay)

Humaitá on pikkukaupunki Paraguayn Ñeembucún departementissa Paraguayjoen varrella. Se on perustettu vuonna 1778 ja sen linnoitus hallitsi Paraguayjoen strategista kapeaa mutkaa. Tämä johti veriseen Humaitán piiritykseen kolmoisliiton sodan aikana. Taisteluissa vaurioitunut kirkko on nykyisin kansallinen muistomerkki. Vuoden 2022 väestönlaskennassa Humaitán asukasluku oli 2 391.
Maantiede.
Humaitá sijaitsee Paraguayn Ñeembucún departementissa Paraguayjoen varrella noin 320 kilometriä maan pääkaupunki Asunciónista etelään. 24 kilometriä Humaitásta etelään sijaitsee Paraguay- ja Paranájokien yhtymäkohta.
Historia.
Kuvernööri Pedro Melo de Portugal perusti Humaitán vuonna 1778 ja se toimi puolustustukikohtana alueen intiaanien hyökkäyksiä vastaan. Vuonna 1844 paikkaa linnoitettiin ja se sai puolustusvarustuksiinsa esimerkiksi tykkejä.
Kolmoisliiton sodan aikana Humaitá oli tärkeä paraguaylaisten tukikohta. Sen strateginen sijainti joen kapealla kohdalla turvasi muuta Paraguayta laivastojen hyökkäyksiltä. Paraguayta vastaan liittoutuneiden kolmen maan armeija piiritti Humaitáa kolme vuotta. Piiritystaistelusta tuli yksi Etelä-Amerikan verisimmistä taisteluista ja aikanaan sitä verrattiin usein Sevastopolin piiritykseen Krimin sodassa. 18. tammikuuta 1868 Brasilian laivaston alusten onnistui työntyä Humaitán ohi ja ne hallitsivat täten Paraguayjokea. Suuri osa Humaitáa puolustavasta varuskunnasta evakuoitiin 24. heinäkuuta 1868. Jäljelle jääneen varuskunnan komentaja eversti Paulino Alén teki itsemurhan antautumisen sijaan elokuussa. Hänen seuraajansa eversti Francisco Martínez määräsi jäljellä olleiden 1 500 puolustajan antautumisen.
Taisteluissa raunioitunut vanha kirkko on nykyisin kansallinen muistomerkki "Defensa de la Patria".
Väestö.
Humaitán asukasluku oli Paraguayn vuoden 2022 väestönlaskennan mukaan 2 391.
Ankarsvik

Ankarsvik on taajama Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Taajamassa oli 986 asukasta vuonna 2016.
Dingersjö

Dingersjö on asuinalue Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Se muoosti oman taajamansa vuoteen 2015, jolloin se kasvoi yhteen Kvisslebyn kanssa.